open-index/open-wikipedia-markdown huggingface dataset:
Lionel Messi

**Lionel Andrés (Leo) Messi Cuccittini** (☆ 24 di yüni 1987 na Rosario, Argentina) ta un futbolista argentino ku ta hunga komo delantero (atakante) pa Inter Miami den "Major League Soccer", i ta kapitan di e klup komo di e selekshon nashonal di Argentina. Su nomber di kariño ta *La Pulga* (E Pruga), pa motibu di su statura chikitu i su gran rapides.  E ta generalmente konsiderá komo un di e mas grandi futbolistanan den historia di futbol.

## Karera deportivo
Messi a hasi su debut profeshonal pa FC Barcelona na 2004, ora e tabatin 17 aña. Durante su periodo na e klup (2004–2021), el a bira un hungadó klave i a guia FC Barcelona pa numeroso título, inkluyendo dies título di "La Liga" i kuater di "UEFA Champions League". Durante temporada 2008/09, e klup a logra un “sekstete” históriko. Na 2021, pa motibu di problema finansiero di FC Barcelona, Messi a muda pa Paris Saint-Germain, kaminda el a gana dos título di liga, promé di firma ku Inter Miami na 2023.

### Selekshon nashonal
Komo hungadó internashonal, Messi ta e máksimo goleadó i e futbolista ku mas partido pa Argentina. El a gana un medaya di oro na e Olimpiada di 2008. Despues di bira kapitan na 2011, el a guia e selekshon pa varios final, kulminando ku viktorianan grandi: Copa América 2021, Kopa Mundial di FIFA na 2022, e promé título mundial di Argentina desde 1986, i Kopa Amérika 2024. 

## Premio i rekonosementu
Durante su karera, Messi a risibí numeroso premio i rekonesementu, inkluyendo ocho Balón di Oro, seis Bota di Oro di Oropa, i varios premio di FIFA komo hungadó mundial di aña. Na 2025, International Federation of Football History & Statistics (IFFHS) a nombr’é e mihó hungadó maskulino di tur tempu. Ku 45 trofeo, e ta e futbolista mas premiá ku a eksistí. 

Entre su rèkortnan tin: mas gol den un solo aña kalendario (91), mas gol pa un solo klup (672 pa FC Barcelona), i mas gol pa e selekshon nashonal di Argentina.

Pafó di vèlt di futbòl, Messi ta un di e deportistanan mas konosí i influyente na mundu. El a wòrdu  nombrá repetidamente komo un di e atletanan mas mihó pagá, i a aparesé varios biaha riba e lista di Time di e 100 persona mas influyente na mundu.
Anker Cora

*

E *'Anker Cora**, miho conoci como simplemente **Anker*', ta un [[monumento]] historico-cultural na [[Aruba]] dedica na tur marinero y nabegante. E ta para na e porta di entrada pa e ex-[[concesion]] di e antes yama [[Lago Colony]] na costa zuidoost di [[Sero Colorado]] den region di [[San Nicolas]].

E monumento ta consisti di un anker di barco pinta cora, cu un peso di aproximadamente 21.772 kg (47.000 lbs). E tin un haltura di mas o menos 4,72 meter y un hanchura di 3,20 meter. E anker a wordo develá oficialmente na momento di e ceramento di Lago, dia 31 di maart 1985.

Awendia, e Anker Cora ta considera un simbolo di memoria maritimo y un punto di referencia importante riba e isla. E ta marca e entrada pa Boca Grandi y Grapefield y a bira un di e monumentonan historico mas fotografia riba Aruba, pa local y pa turista.

== Origen ==
E origen exacto di e anker no ta completamente documenta. Riba su superficie ta visibel e numbernan 4112 y 4115, marca cu a wordo aplica pa e fabricante Hoesch Dortmund Horde di [[Alemania]]. Segun [[tradicion oral]] y investigacion no oficial, e anker por a bini di un tankero petrolero, posiblemente *Esso Le Havre'', cu a wordo uza den trafico maritimo internacional relaciona cu industria di petroleo.

E escogencia di un anker como simbolo no ta casual. Pa decenas di aña, Aruba tabata dependiente grandemente di navigacion maritimo, tanto pa comercio regional como internacional. Marinero di hopi pais tabata pasa pa refineria Lago y pa e waf di San Nicolas, haciendo di e isla un punto di encuentro importante den Caribe.

## Instalacion y su simbolismo
E ponemento di e anker como monumento tabata e iniciativa di Charlie Brouns Jr. (1941-2004), empresario local y doño di Charlie’s Bar na San Nicolas, cu su tata a funda na 1941. Su meta tabata dobel: honra e marinero y mesun tempo crea un atraccion turistico den e parti menos conoci di e isla.

E monumento a wordo dedica oficialmente na “All Seamen” (tur marinero), reconociendo nan contribucion historico y humano na desaroyo di Aruba. Despues di morto di Charlie Brouns Jr., refineria Valero Aruba a haci un renovacion di e sitio, bashando un rand di beton pa acceso mas facil y incorporando su nomber riba e plakkaat conmemorativo.

Mas cu un obheto fisico, e Anker Cora ta representa e rol central di Aruba den navegacion y comercio, e conexion cu marinero for di henter mundo, y e influencia duradero di industria di petroleo riba historia social y economico di e isla. E ta sirbi como un testimonio silencioso di un periodo cu Aruba tabata profundamente conecta cu lama, barconan, y cu e hende cu nan tabata haci nan bida riba awa.

Na 2026, den cuadro di e di 85 aniversario di Charlie’s Bar, e celebracion di Dia di Himno y Bandera, e biaha aki cu programa den districto di San Nicolas, y e conmemoracion di 40 aña di Aruba su Status Aparte, a pinta e anker den e colornan di bandera di Aruba, dunando esaki temporalmente un aparencia nobo.

## Mira tambe
* Lago Oil & Transport Company
* San Nicolas
Relashonnan Eksterior di Kòrsou

**Relashonnan Eksterior di Kòrsou** ta wòrdu atendé dor di Reino Hulandes, konforme ku e Statuut pa Reino Hulandes, ku ta na vigor desde 1954. Kòrsou ta un pais konstituyente dentro di Reino, ku outonomia den asuntunan interno manera gobernashon interno, enseñansa y leinan, sinembargo relashonnan eksterior ta kompetensia di Reino, meskos ku defensa i nashonalidat. 

Promé ku e desmantelashon di Antias Hulandes dia 10 di òktober 2010, relashonnan eksterior di Kòrsou tabata wòrdu manehá pa Reino Hulandes na nòmber di Antias Hulandes. Despues di 2010, ku Kòrsou a bira un pais konstituyente outónomo, e maneho di relashonnan eksterior no a kambia fundamentalmente: e ta sigui siendo un responsabilidat di Reino, miéntras ku Kòrsou ta partisipa den e proseso di toma di desishon pa medio su institushonnan di Reino.

Bou di Minister di Asuntunan General di Kòrsou, usualmente e Promé Minister, ta kai e Direktorado di Relashonnan Eksterior. E departamentu aki ta responsabel pa e implementashon di maneho di relashonnan eksterior di Reino pa Pais Kòrsou, y pa koordiná kontaktonan ku organisashonnan internashonal y paisnan bisiña.

E Minister Plenipotensiario di Kòrsou ta representa e pais den Konseho di Minister di Reino Hulandes, e órgano kaminda desishonnan tokante asuntunan di Reino, inkluyendo relashonnan eksterior, ta wòrdu discuti. E konseho ta reuní por lo ménos un biaha pa luna.

Den marco regional, Kòrsou ta partisipa aktivamente den Caribe. E isla tin status di opservadó na CARICOM y a apliká pa miembresia asosiá na 2018, reflehando su interes den kooperashon regional den Karibe.

## Konsuladonan na Kòrsou
E siguiente paisnan tin un konsulado-general of konsulado na Willemstad, Kòrsou:
*
*
*
*
*
*
*

Ademas, varios pais tin konsulado honorario na Kòrsou, inkluyendo Brasil, Canada, Chile, Jamaica i di mayoria di e paisnan oropeo. E konsuladonan ta sirbi komo representashon diplomátiko y ta duna asistensia na nan siudadanonan, entre otro den asuntunan di dokumentashon i protekshon konsular. 

Komo parti di Reino, Hulanda tin un representashon spesial pa Kòrsou, Aruba i Sint Maarten: e Representante di Hulanda na Aruba, Kòrsou i Sint Maarten (VNACS), ku ta fungí komo e enlase formal entre gobièrnu di Hulanda y e paisnan karibeño di Reino.
Queen Conch

**Queen Conch**, tambe conoci como **Cocolishi di Bucuti**, ta un escultura di arte publico representando un calco (*Lobatus gigas*). E obra ta situa riba e rotonde Alex Nieuwmeyer den periferia di Oranjestad, Aruba. 

E escultura a wordo crea pa e artista visual Arubano Gilbert Senchi, riba encargo di Bucuti & Tara Beach Resort. Inicialmente, e obra tabata instala den e lobby di e hotel. Su diseño funcional y interactivo tabata invita bishitantenan pa mishi cu e instalacion, sinta riba dje y saca potret, loke a contribui na su popularidad.

E instalacion ta pisa aproximadamente 430 kg y tin dimensionnan di 1,5 x 1,4x 2,8 meter. E ta traha di brons basha cu un patina di oro bieu y un capa di lak pa proteccion. Segun e artista, e textura bruto di e superficie exterior ta simbolisa e pasado, e luz interior ta representa e presente, mientras su forma di spiral ta referi na futuro y crecemento continuo.

Na april 2020, e instalacion a wordo muda pa e rotonde dilanti di Bucuti & Tara Resort y Alhambra Casino. Dia 5 di mei 2021, e rotonde a wordo oficialmente nombra *Rotonde Alex Nieuwmeyer*, na honor di e hotelero cu a dirigi e compleho di hotelnan di Divi pa mas di 27 aña. Un plakkaat conmemorativo cu e nomber y fechanan di nacemento y fayecimento di Nieuwmeyer ta pega riba e socalo di e escultura.

E calco (*Lobatus gigas*), na Ingles: *Queen Conch*, ta un molusco marino comun den Lama Caribe, cu ta biba principalmente den santo di lama no mucho hundo. E por crece te yega un largura di 35 cm. Historicamente, e cocolishi tabata abundante na Aruba y tabata un componente importante di e dieta di e poblacion indigena di e isla. Su uzo ancestral ta confirma pa medio di descubrimentonan arkeologico, caminda ta topa cocolishi fosilisa y fragmentonan di e cocolishi, of tambe splinter ora di cana riba beach.

## Mira tambe
* Calco
Chavismo

**Chavismo** ta un ideologia i movementu polítiko di iskierda ku a surgi na Repúblika Bolivariano di Venezuela rònt di e liderazgo di Hugo Rafael Chávez Frías. Den su esencia, chavismo ta presenta su mes komo un movementu sivil-militar, orientá riba sosialismo, bolivarianismo i un enfasis riba soberania nashonal, partisipashon popular i redistribushon sosial. 

E konhunto di polítika públiko i reformanan institushonal implementá bou di chavismo, tanto na nivel gubernamental komo den e base sosial, ta konosi komo e Revolushon Bolivariano. E proseso aki ta forma parti di un patronchi mas amplio di transformashon polítiko den Latinoamérika, konosi na spaño komo e *Marea Rosa* (birada pa robes), un periodo den kual varios gobièrnu iskierdista a yega na poder den region.

Chavismo a dominá e esenario politiko venezolano durante e presidensia di Hugo Chávez (1999–2013) y Nicolás Maduro (2013-2026), su susesor polítiko.

Bou di e gobièrnu di Nicolás Maduro, chavismo a hunga un rol sentral den e polarisashon polítiko di Venezuela, karakterisá pa un konflicto prolongá entre e partidario di gobièrnu i oposishon. Den e konteksto aki, e término "madurismo" ta usá frekuentemente pa referí spesifikamente na e fase di chavismo asosiá ku e liderazgo di Maduro, ounke e presidente mes a rechasá e denominashon aki.

## Krítika i kontroversia
Chavismo a generá krítika nashonal i internashonal, prinsipalmente bou di gobièrnu di Nicolás Maduro. Organisacionnan internashonal di derechi humano i analistanan polítiko a señalá un debilitashon di institushonnan demokrátiko, konsentrashon di poder den órganonan ehekutivo i restrikshonnan riba oposishon polítiko. Tambe a reportá presion riba medionan di komunikashon independiente i restrikshon di libertat di expresion.
Den plano ekonómiko, kritikonan ta atribuí e krisis profundo di Venezuela, marká pa hiperinflashon, eskases di produktonan básiko i emigrashon masivo, parsialmente na polítikanan i kontrol estatal implementá bou di chavismo. E gobièrnu venezolano, sinembargo, ta argumentá ku sankshonnan internashonal i presion eksterno ta e kousa prinsipal di e deterioro ekonómiko.

Diverso informe di Nashonnan Uni i organisashonnan no-gubernamental (NGO) internashonal a dokumentá violashonnan di derechi humano, inkluyendo detenshon arbitrario i uso eksesivo di forsa pa organismonan di seguridat.

## Mira tambe
* Intervencion militar di Estado Unido na Venezuela 2026
Balanus trigonus

***Balanus trigonus*** ta un espesie di klekonchi (Cirripedia) den e  famia Balanidea. E nòmber sientífiko di e espesie a wòrdu publiká balidá pa promé biaha  dor di Charles Darwin na 1854. E ta un klekonchi kóniko, ku bandanan stret ariba, i ta konsistí di seis plachi di kalki ros di koló.
Kalichi di Solnhofener

E kalichi di Solnhofener (na aleman: *Solnhofener Plattenkalk*) ta un formashon geológiko den Jura frankonia jurasiko (aleman: *Fränkische Alb*) na Bavaria, Alemania. 

E formashon ta data di e jurasiko superior, mas o ménos 161-145 mion aña pasá. E ta konosí komo un di e sitionan klave pa ku fosil jurasiko, partikularmente pa e deskubrimentu di *Archaeopteryx*, generalmente konsiderá komo e para di mas bieu.
Brachymesia herbida

***Brachymesia herbida*** ta un espesie di spiritu di kabritu (Odonata) di famia Libellulidea. *B. herbida* ta aparesé den Karibe, Amérika Sentral, Nort Amérika, i Sur Amérika.
Marisko

**Marisko** (Crustacea) ta un suptronkon grandi i diverso di Arthropoda, ku ta inkluí entre otro kangreu, kréf, i kabaron.
Ammonoidea

**Ammonoidea** ta un supklase ekstinto di sekat (Cephalopoda).

E nòmber ta derivá di e deidat egipsio Amon, kenda a wòrdu representá komo un hende ku un kabes ku kacho di chubatu. E outor romano Plinio e Bieu a deskribi e fosil di e bestianan aki, el a yama nan *ammonis cornu* (kachu di Amon).
Lestes forficula

***Lestes forficula*** ta un espesie di spiritu di kabritu (Odonata) for di e famia Lestidae di supórden Zygoptera.
Zona continuo

E **zona continuo** (Hulandes: *aansluitende zone*, Ingles: *contiguous zone*) ta un repi di lama habri cu ta frontera directamente cu e awanan teritorial di un estado. E zona aki ta forma un area di transicion entre awanan teritorial y lama habri internacional. Segun Convencion di Nacionnan Uni riba Derecho di Lama (*United Nations Convention on the Law of the Sea*, UNCLOS), e zona continuo por extende te un maximo di 24 miya nautico for di e liña di base, loke ta nifica cu e ta cubri un area adicional di te 12 miya nautico mas aya di e awanan teritorial. 

E establecemento di un zona continuo no ta automatico; un estado mester declara e zona explicitamente pa por eherce e derechonan previsto den UNCLOS.

Den un zona continuo, e estado costal no tin soberania pleno, pero si tin competencianan limita y specifico. E estado por eherce vigilancia y control pa preveni y castiga infraccionnan di su leynan di:
* duana,
* impuesto,
* inmigracion, y
* salud publico,
si e infraccionnan aki a sucede den awanan teritorial of riba teritorio di e estado, y e barco ta drenta of sali for di awanan teritorial. Barconan cu ta pasa solamente en transito internacional no ta cay automaticamente bou di hurisdiccion di e estado costal.

## Caribe Hulandes
Reino Hulandes, incluso su teritorio di Caribe Hulandes, a declara formalmente un zona continuo conforme UNCLOS. Den e contexto Caribeño, e zona continuo ta di gran importancia strategico, particularmente pa: 
* seguridad maritimo, manera lucha contra contrabanda y trafico ilegal di droga;  
* control fiscal y di duana, pa preveni importacion ilegal riba barconan cu no ta drenta haf; 
* migracion iregular, pa vigila barconan riba ruta di inmigrantenan ilegal;  
* proteccion di medio ambiente, pa preveni cu barconan ta deshaci ilegalmente di sushi of otro incidentenan ambiental cerca di e islanan.  

Na nivel practico, e autoridadnan maritimo di Reino Hulandes den Caribe, incluso Wardacosta Caribe Hulandes, ta responsabel pa eherce e derechonan aki. E zona continuo ta sirbi como un zona strategico pa mantene ley y orden riba e awanan rond di Aruba, Boneiro, Corsou, Sint Maarten, Sint Eustatius y Saba.

## Mira tambe
* Awanan teritorial
* Awanan internacional
* Zona economico exclusivo
Anna's Archive

**Anna's Archive** ta un buskadó libremente aksesibel pa bibliotekanan klandestino (ingles: *shadow libraries*). E archivo a lansa na novèmber 2022.

E archivo a wòrdu fundá komo protesta kontra esfuerso di outoridatnan merikano pa blòkia e biblioteka klandestino, Z-Library. E proyekto ta deskribí su mes komo un intento pa katalogá "tur e bukinan eksistente" i "sigui e progreso di humanidat pa hasi tur buki fásilmente aksesibel den forma digital".

Anna's Archive ta un reflekshon (ingles: *mirror*) di Library Genesis, Open Library, Sci-Hub i Z-Library. Segun Anna's Archive, e no ta host ningun material ku derecho di outor i ta indeksá solamente metadata ku ta disponibel kaba pa públiko.

Te ku 15 di febrüari 2024, Anna's Archive tabata kontené 25.608 buki i 99.902.163 artíkulo.
Biblioteka klandestino

**Biblioteka klandestino** (ingles: *shadow libraries*, tambe yamá biblioteka piratiá) ta depósitonan online ku ta proveé akseso grátis na medionan digitial ku normalmente ta tras di un muraya di pago.

E bibliotekanan aki ta kontené prinsipalmente materia tekstual, manera artíkulo akadémiko i bukinan digital, pero por inkluí tambe otro tipo di medionan digital; esta software, músika òf pelíkula.

Algun di e bibiotekanan klandestino mas frekuentemente usá ta Anna's Archive, Library Genesis, Sci-Hub, UbuWeb, i Z-Library.
Z-Library

**Z-Library** (abreviá **z-lib**, anteriormente **BookFinder**) ta un proyekto di biblioteka klandestino (ingles: *shadow libraries*) ku tin akseso na failnan kompartí (ingles: *file sharing*) di artíkulo (òf teksto) akadémiko, i bukinan di interes general. E biblioteka a kuminsá komo un reflekshon (ingles: *mirror*) di Library Genesis pero a ekspandé dramatikamente.

Z-Library ta deskribí komo "e biblioteka di buki digital mas grandi na mundu" i "e tienda di artíkulo sientífiko mas grandi na mundu". E ta operá komo un organisashon non-profit sostené pa donashon. Aprte di kompartí buki digital, Z-Library a anunsiá plannan pa ekspandé nan ofertanan pa inkluí bukinan físiko na puntonan dediká rònt mundu, *Z-points*.

Z-Library i su aktividatnan ta ilegal den basta hurisdikshon. E wèpsait ta semper aksesibel riba e wep skur (ingles: *dark web*), si akaso a pone beslag riba e wèpsait riba e wep superfisial. E status legal di e proyekto, i tambe su impakto potensial riba e industria di publikashon i derecho di outor, ta un asuntu di debate kontinuo.

Segun e dato di e wèpsait mes, publiká na febrüari 2023, su kolekshon tabata konsistí di mas ku 13.35 mion buki i mas ku 84,8 mion artíkulo. Z-Library ta partikularmente popular den ekonomianan emergente i bou di akadémikonan. 

Na yüni 2020, Z-Library a wòrdu bishitá pa alrededor di 2.84 mion usuario.
Tratado di Frontera Reino Hulandes-Venezuela

E **Tratado di Frontera Reino Hulandes-Venezuela** ta un tratado internacional entre Reino Hulandes y Republica Bolivariano de Venezuela, pa delimita (defini cu claridad) e fronteranan maritimo entre nan respectivo teritorionan den Lama Caribe. E tratado ta establece e fronteranan maritimo entre Aruba y Venezuela; Corsou y Venezuela, y entre Hulanda Caribense y Venezuela.

E tratado a keda firma dia 31 di maart 1978, na Willemstad, e tempo ey e capital di Antias Hulandes, y despues di ratificacion a drenta na vigor dia 15 di december 1978. E firmantenan tabata Boy Rozendal, Prome Minister di Antias Hulandes (na nomber di Reino Hulandes) y Minister di Asuntonan Exterior di Venezuela, Simón Alberto Consalvi.

## Contenido

E texto di e tratado ta delimita un frontera maritimo compleho cu ta dividi den cuater sector principal:
* Sector A - ta establece e frontera entre e lama west di Aruba y e teritorio Venezolano.
* Sector B - ta delimita e frontera maritimo entre e continente Venezolano y e islanan ABC di ex-Antias Hulandes (incluyendo Aruba, Boneiro y Corsou).
* Sector C - ta establece e frontera entre e area di costa oost di Boneiro y e teritorio Venezolano.
* Sector D - ta delimita e frontera mas nort entre Isla de Aves (Venezuela) y e islanan Saba y Sint Eustatius (ex-Antias Hulandes).
E punto mas oost di Sector C y e punto mas west di Sector D ta conecta via e frontera marítimo entre Merca y Venezuela. E tratado cu ta defini e frontera maritimo aki a wordo firma apenas algun dia prome cu e Tratado di Frontera Reino Hulandes-Venezuela.

Den algun luga, e linea di frontera a wordo ahusta for di e linea natural mediano pa tene cuenta cu posibel localidad di terenonan di zeta y otro depositonan di recurso mineral den e area.

## Mira tambe
* Frontera maritimo di Caribe Hulandes
* Awanan teritorial
Seru di Lomonosov

**Seru di Lomonosov** (ruso: *Хребет Ломоносова*, danes: *Lomonosovryggen*) ta un
kadena di seru inmenso bou di awa den Oséano Ártiko, ku ta kore for di e plataforma kontinental di Siberia den direkshon di Grunlandia i Canada.

E seru ta fungi komo un ref òf barera, ku ta dividí e Basin Ártiko den e Basin Orasiátiko i e Basin Amerasiátiko. E ta ekstendé pa mas ku 1.700 km, su punta mas haltu ta 3.4 km riba e fondo di laman. Su hanchura ta varia entre 60 pa 200 kilometer. E profundidat mínimo di e oséano riba e seru ta ménos ku 400 meter. E inklinashonnan di e seru ta relativamente skerpi, interumpí pa vayenan, i kubrí ku un kapa di lodo. E ta un seru aseísmiko.

## Deskubrimentu i nòmber
E seru di Lomonosov a wòrdu deskubrí na 1948 durante ekspedishonnan sientífiko soviétiko di latitutnan haltu den Oséano Ártiko. E ta nombrá na honor di Mikhail Lomonosov, un sientifiko, filósofo i eskritor ruso di siglo diesocho. E nòmber a wòrdu ofisialmente aprobá pa e Supkomishon di GEBCO riba Nòmbernan di Karakterístika Supmarino (SCUFN).
 
## Reklamonan teritorial
Ounke e seru di Lomonosov ta situa bou di awanan internashonal, su importansia polítiko i legal ta derivá di e Derechinan di Laman Internashonal, spesífikamente di e Konvenshon di Nashonnan Uni riba Derechi di Lama (*United Nations Convention on the Law of the Sea*, UNCLOS). Segun UNCLOS, un estado por reklamá ekstenshon di su plataforma kontinental mas ayá di e 200 miya nautiko si por demostrá ku e fondo supmarino ta un prolongashon natural di su teritorio kontinental.

A base di e prinsipio aki, Rusia, Canada i Dinamarka (via Grunlandia) a presentá reklamonan na e Komishon riba Límitenan di e Kapa Kontinental (*Commission on the Limits of the Continental Shelf*, CLCS) di Nashonnan Uni, kada un argumentando ku e seru di Lomonosov ta konektá geológikamente ku nan propio masa kontinental. E reklamonan aki no ta tokante soberania riba awa, sino riba e derechi di explorashon i explotashon di rekursonan natural den e fondo di lama, manera gas i petroli.

E disputa teritorial tokante e seru di Lomonosov ta un di e ehèmpelnan mas konosí di e kompetensia geopolítiko den Ártiko, un region ku ta ganando importansia stratégiko debí na kambio klimátiko,  dirtimentu di eis y akseso potensial na ruta marítimo i rekursonan natural nobo.
UbuWeb

**UbuWeb** ta un biblioteka digital ku ta proveé akseso grátis na arte avanguardia. Fundá na 1996 pa poeta Kenneth Goldsmith komo un rekurso edukativo riba internet destiná pa un públiko general.

Na yanüari 2024, UbuWeb a anunsiá ku e no ta aktivo mas, ku e siguiente deklarashon: "Entrante 2024, UbuWeb no ta aktivo mas. E archivo ta wòrdu konserbá eternamente, den su totalidat". Na febrüari 2025, e wèpsait a resumí aktividat, komo resultado di "kambionan polítiko na Merka i otro kaminda". 

UbuWeb a wòrdu fundá komo respòns riba e distrubushon limitá di materia avanguardia. E ta operá komo un proyekto no-komersial, basá riba ekonomia di don. E plataforma tin komo meta pa duna akseso edukativo na obranan ku no ta den imprenta, i ku lo por wòrdu reintrodusí den forma digital, i presentá obra di artistanan kontemporáneo.
Diego Maradona

**Diego Armando Maradona** (☆ 30 di oktober 1960 na Lanús, provincia di Buenos Aires – † 25 di november 2020 na Tigre, Argentina), tabata un futbolista profesional y entrenador Argentino, considera como un di e futbolistanan mas grandi di tur tempo. Hunto cu Lionel Messi, e ta reconoci como un di e figuranan mas emblematico den historia di futbol argentino.

## Carera
### Carera den club
Durante su carera como hungado, Maradona a representa varios club importante, entre nan Argentinos Juniors, Boca Juniors, FC Barcelona, SSC Napoli, Sevilla FC y Newell’s Old Boys. Su etapa mas exitoso tabata na SSC Napoli, caminda el a yuda e club logra e mas grandi logro den su historia: dos titulo di Serie A (1986–87 y 1989–90), un Copa Italia, un Supercopa Italiana y un Copa UEFA (1989). Maradona a bira un simbolo di Napoli y di e sur di Italia.

### Seleccion nacional
Maradona ta particularmente conoci pa su actuacion extraordinario durante Copa Mundial di Futbol 1986 na Mexico, caminda el a guia e seleccion nacional di Argentina pa bira campeon mundial. Den e partido contra Inglatera na cuartofinal, el a anota dos di e golnan mas famoso den historia di futbol: e “Mano di Dios” i e gol conocí komo “Gol di e Siglo”.

### Carera como entrenado
Despues di su retiro como hungado, Maradona a traha como entrenado. El a dirigi e seleccion nacional di Argentina entre 2008 y 2010, incluyendo e Copa Mundial di Futbol 2010 na Sur Africa, caminda Argentina a yega te e cuartofinal.

## Legado
Cu su talento tecnico excepcional, control di bala, creatividad y liderato, Maradona a marca un epoca den futbol mundial. Apesar di e problemanan personal durante su bida, incluyendo adiccion na droga y conflictonan legal, su influencia riba e deporte ta permanente. Na 2000, el a wordo premia, hunto cu Pelé, como “Hungado di e Siglo 20” pa FIFA, reconociendo su impacto duradero riba futbol global.
Sci-Hub

**Sci-Hub** ta un biblioteka klandestino ku ta proveé akseso grátis na algun mion di artíkulo di investigashon, inkluso obra protehá pa derecho di outor, dor di surpasá muraya di pago via vários método. Kontrali na Library Genesis, Sci-Hub no ta ofresé buki. 

Sci-Hub a wòrdu fundá na Kazakhstan na 2011 pa Alexandra Elbakyan komo reakshon riba e oumento di gastu pa ku aksesibilidat di artíkulonan akadémiko. Te na fin di 2014, Sci-Hub tabata dependé di Library Genesis komo almasenamentu.

E wèpsait ta wòrdu usá ampliamente rònt mundu. Na sèptèmber 2019, su operadó(nan) a raportá ku Sci-Hub a atendé alrededor di 400.000 petishon pa dia. 

Sci-Hub ta notabel entre bibliotekanan klandestino pa su fasilidat di uso, konfiabilidat, i e tamaño di su kolekshon. Un estudio di 2018 a kalkulá ku e tabata proveé akseso na mayoria editorialnan akadémiko asigná un DOI. Dia 15 di yüli 2022, Sci-Hub a raportá ku database tabata kontené 88.343.822 fail. Dese desèmber 2020, e uploads pa e wèpsait a wòrdu suspendé pa motibu di asuntunan legal kontinuo.

Sci-Hub i Elbakyan a wòrdu akusá na Merka pa infrakshon di derecho di outor na 2015 i 2017. Ambos kaso a bai pèrdí pa ousensia, kua a resulta den pèrdida di vários nòber di dominio di internet ku e wèpsait tabata usa. Desde e tempu aki, Sci-Hub a sigui operá dor di kambia netre vários dominio.

Sci-Hub a risibí sosten di algun miembro di komunidatnan sientífiko, akadémiko, i editorial, ku ta argumentá ku e ta fasilitá akseso na investigashon finansiá pùblikamente pa kua outornan normalmente no ta risibí róialti (ingles: *royalties*). Kontrali, editornan a kritiká e proyekto pa infrakshon pa ku derecho di outor, pasobra e por potensialmente redusí entrada di editorial, i riesgonan potensial di seguridat pa ku retnan di universidat. Ounke algun analisis ta sugerí ku prekupashon di seguridat sibernétiko aki por ta sobreestimá.

Elbakyan a kuestioná tantu e moralidat pa ku modèl di negoshi di editorialnan komo e legalidat di nan práktika den lus di e derecho riba siensia i kultura, manera ta ankrá den artíkulo 27 di Deklarashon Universal di Derechonan Humano.
Frontera maritimo di Caribe Hulandes

E **frontera maritimo di Caribe Hulandes**, ta referí na e fronteranan riba lama di e teritorio Caribeño di Reino Hulandes: Aruba, Corsou, Boneiro, Sint Maarten, Saba y Sint Eustatius. Hunto, e seis isla den lama Caribe ta forma parti di e frontera maritimo di Reino Hulandes.

## Paisnan bisiña
Reino Hulandes tin frontera maritimo cu varios pais den Caribe. 

Pa e Islanan ABC (Aruba, Boneiro y Corsou), e paisnan bisiña ta:
* : frontera di awanan teritorial y zona economico exclusivo (EEZ);
* : frontera di EEZ.

Pa e islanan di Islariba (Sint Maarten, Saba y Sint Eustatius), e frontera marítimo ta ku:
*  Merca: EEZ entre U.S. Virgin Islands y Saba);
* : EEZ entre Anguilla y Saba);
* : awanan teritorial y EEZ entre e parti franses di e isla Sint Maarten, Saint Barthélemy y Sint Maarten, Saba y Sint Eustatius);
* St. Kitts y Nevis: awanan teritorial y EEZ di Sint Eustatius y Saba);
* : debi na e presencia panort di e isla Venezolano inhabitabel, Isla de Aves, cu su EEZ ta frontera cu esnan di Saba y Sint Eustatius.

## Zonanan maritimo
Reino Hulandes tin dos area marítimo separá den lama Caribe.

Rond di e islanan ABC ta estableci e awanan teritorial, un zona continuo y un EEZ. E zonanan aki ta extende panort te na EEZ di Republica Dominicano y ta comparti frontera pazuid cu awanan teritorial Venezolano. E parti mas oost di e zona aki ta pertenece na Boneiro.

E situacion maritimo rond di Saba, Sint Eustatius y Sint Maarten ta mas complica. Den e area aki, e zonanan maritimo di Reino Hulandes ta frontera cu esnan di Fransia, St. Kitts y Nevis, Reino Uni, Venezuela y Merca. Saba y Sint Eustatius tin un lama teritorial rond di nan, pero e extension di e lama teritorial di Sint Eustatius ta limita na oost door di e lama teritorial di St. Kitts y Nevis. Banda di algun area chikito panort di e dos isla aki, ta existi solamente un zona continuo y un EEZ na zuidwest y west.

E pais autonomo di Sint Maarten tin, banda di un zona continuo chikito, solamente awanan teritorial, sin un EEZ propio.

## Tratado di frontera
Algun di e fronteranan aki a wordo establece mediante un tratado, pero no ta tur frontera maritimo den Caribe Hulandes a wordo establece oficialmente.

E frontera marítimo entre Sint Maarten y e parti franses di e isla a wordo estableci door di un tratado entre Reino Hulandes y Fransia, firmá dia 6 di april 2016.
E tratado aki a drenta na vigor dia 1 di april 2017. E frontera maritimo entre e Islanan ABC y Venezuela a wordo estableci mediante e Tratado di Frontera Reino Hulandes-Venezuela. E tratado aki a wordo firma dia 31 di maart 1978 cu despues di su ratificacion a drenta na vigor dia 15 di december 1978.

## Mira tambe
* Awanan teritorial
* Zona continuo
* Zona economico exclusivo
* Tratado di Frontera Reino Hulandes-Venezuela
Bit

Den informátika i teoria di informashon, un **bit** ta un sifra den e sistema di number binario i ta e unidat di informashon di mas chikitu. E término "bit" ta un akrónimo di ***bi'''nary digi'''t***.

E kapasidat di almasenamentu pa ku memoria digital tambe ta wòrdu midí den bit, pasobra e palabra tin vários nifikashon relashoná.

Usualmente, registronan digital òf otro memoria digital ku ta wòrdu usá den komputarisashon i telekomunikashon por warda informashon den gruponan di entre otro 8 bit, 16 bit, 32 bit, i 64 bit. Un solo sèl di memoria binario por warda solamente un bit.

Miéntras den e sistema desimal, ta usa dies sifra (0–9), e sistema binario, ta solamente usa dos sifra: **0** i **1**. Un bit por representá sea 0 òf 1. Por ehèmpel, un bit por wòrdu pensá komo un lampi ku ta sea pagá òf sendé.

Un bit por representá tambe kualke par di balor, entre otro bèrdat òf falsu, habrí òf será, pretu òf blanku, nort òf sùit.

## Agrupashon di bits
Un solo bit por representá solamente dos estado diferente. Pa presentá of kodifiká mas informashon den un aparato digital, un kantidat mas grandi di bits ta nesesario. Ora ra usa dos bit, kuater diferente kombinashon ta posibel:

* **0 0** - ambos ta "pagá"
* **0 1** - e promé ta "pagá" i di dos ta "sendí"
* **1 0** - e promé ta "sendí" i di dos ta "pagá"
* **1 1** - ambos ta "sendí"
Pechu di kalumba

**Pechu di kalumba** ta un instrumento musikal tradishonal di Kòrsou. E ta un tipo di arko musikal ku ta forma parti di e herensia kultural i di e músika folklóriko di e isla. E instrumento ta probablemente derivá for di e benta, un otro arko musikal tradishonal di Kòrsou.

## Deskripshon
E pechu di kalumba ta wòrdu trahá na man i ta basá riba e mesun prinsipio akústiko ku e benta. Sinembargo, mientras ku e benta ta usa fibra di koko pa mara e bog, e pechu di kalumba ta usa liña di piska òf waya, loke ta duna e instrumento un sonoridat distinto.

E instrumento ta wòrdu toká ku e dede índise, sin usa un manigueta. Pa oumenta e resonansia, hopi biaha ta usa un bleki bashi òf un otro resipiente di metal: e punta di e bog ta wòrdu di stèns riba e rant di e bleki, kreando asina un kaha resonadó. 

Un forma similar di e arko musikal aki tin presensia den Afrika Sentral, spesialmente na Uganda i Repúblika Sentral Afrikano. Den e vershonnan afrikano,  normalmente e bog mes, i no solamente e punta, ta konektá na e drum di metal.

## Uso tradishonal
Histórikamente, e pechu di kalumba tabata wòrdu usá pa familiarisá muchanan ku ritmonan di baile i músika. Durante e interpretashonnan, tabata kanta repetidamente e frase:

&nbsp;&nbsp;&nbsp;&nbsp;&nbsp;&nbsp;&nbsp;&nbsp;*“Pechu di kalumba, b’a kibra mi lomba.”*

Awendia, e pechu di kalumba ta wòrdu toká prinsipalmente den tayer, demostrashon i presentashonnan musikal tradishonal, hopi biaha hunto ku otro instrumentonan tipiko di Kòrsou di antaño, manera e matrimonial, triangel, tambú grandi, i raspu di kalbas.
Ischnura ramburii

***Ischnura ramburii*** ta un espesie di spiritu di kabritu (Odonata) di famia Coenagrionidae.

## Distribushon
*I. ramburii* ta e espesie di e genero *Ischnura* ku ta aparesé e mas frekuentemente den hemisferio oksidental; esakinan ta ensera Merka, México, Karibe, Chile, i introdusí na Hawaii.

## Deskripshon
*I. ramburii* adulto ta típiko midi aproksimadamente 27–36.5 mm di largura.

Un karakterístika diagnóstiko pa e machu ta e koló blou pa ku e di ocho i nuebe segmento abdominal. E embra ta eksihibí tres forma di koló distinto; esta oraño (embra sin madurá), oleifi (embra adulto), òf manera machu (embra ku tambe ta eskhibí e sekshon blou), kua por trese variabilidat den e identifikashon di e embra.

## Komportashon
E espesie ta komunmente aktivo durante temporada di primavera pa herfst.

## Diet
Tantu larva komo adulto ta predadó, i ta alimentá riba Arthropoda mas chikitu.
IPv4

**Internet Protokòl vershon 4** (**IPv4**) ta e di kuater vershon di e internet protokòl. E tabata e promé vershon ku a yega na uso di gran eskala. IPv4 ta forma e base pa dirigí na aparatonan (*host*) riba internet, manera kòmpiuter. E operashon tékniko di IPv4 ta wòrdu definí den IETF RFC 791, publiká na sèptèmber 1981.

IPv4 ta usa adrèsnan di 32-bit (4-byte). Teorétikamente esaki ta permití un máksimo di 4.294.967.296 adrès úniko. Den práktika, e kantidat aki ta mas abou pasobra hopi adrès tin funshonnan spesial. Debí na e kantidat limitá aki di adrès, IPv4 ta wòrdu remplasá gradualmente pa IPv6, ku tin un espasio di adrès muchu mas grandi.

## Adrès

Un sekshon di e espasio di adrèsnan IPv4 ta reservá pa propósitonan spesial, manera retnan lokal, testmentu i *multicast*. E adrèsnan aki no ta wòrdu usá riba internèt públiko.
Kriptovaluta

**Kriptovaluta** ta un tipo di moneda digital ku ta usa kriptografia pa sigurá transakshonnan i pa kontrolá kreashon di unidat nobo. E no ta dependé di un banko sentral ni di un gobièrnu, sino ta funshoná riba un sistema desentralisá yamá *[[blockchain]]*. E meta prinsipal ta pa permití e transferensia di balor di forma direkto, sin intermediario manera un banko.

E palabra kriptovaluta ta  derivá di kriptografia, e tèknika di kodifikashon pa protehá informashon. Kada transakshon ta wòrdu grabá den un blòk, i e blòknan ta konektá huntu den un kadena digital yamá "blockchain". Un bes ku un bloke ta agregá, e informashon ta difísil pa modifiká, pasobra tur e siguiente blòknan ta dependé di e anterior.

E promé kriptovaluta di gran importansia tabata Bitcoin, presentá na 2009 pa un persona òf grupo ku a usa e seudónimo Satoshi Nakamoto. Bitcoin a habri kaminda pa hopi otro kriptovalutanan, manera Ethereum, Litecoin i Monero. Kada kriptovaluta tin su propio reglamento i funshon, manera kontratonan inteligente, mas privasidat, òf transakshonnan mas lihé.

kriptovaluta ta usa proseso di konsenso pa balidá transakshonnan. Un método konosí ta "mining", kaminda kompiuternan potente ta solushoná problema matemátiko kompliká pa konfirmá blòknan nobo. Otro sistema ta "proof of stake", kaminda partisipantenan ku tin moneda ta yuda balidá transakshonnan segun kuantu moneda nan ta poseé.

Un bentaha importante di kriptovaluta ta ku e ta permití transakshonnan internashonal ku menos kosto i ménos demora. Hende ku no tin kuenta bankario por usa solamente un telefòn selular òf kompiuter pa partisipá den e sistema. Tambe, pa hopi usuario, kriptovaluta ta un manera di protehá balor kontra inflashon òf problema den e sistema finansiero tradishonal.

No obstante, kriptovaluta tin tambe desbentahanan. Su balor por varia rápidamente, loke ta hasi e merkado volátil. Tambe tin kaso di froude, robo digital i uso ilegal. Pa e motibu aki, hopi gobièrnu ta konsiderá i implementá regulashonnan pa protehá konsumidónan i pa prevení krimen finansiero.

Teknologia di blockchain no ta limitá solamente pa moneda digital. E ta wòrdu aplicá tambe na logístika, kontratonan digital, identidat digital i arte digital manera NFT. Esaki ta indiká ku kriptovaluta ta parti di un kambio mas amplio den forma ku informashon i balor ta wòrdu manehá.

E rol futuro di kriptovaluta lo dependé di desaroyo teknológiko, markonan regulatorio i konfiansa públiko. Si e sistema sigui evolushoná i bira mas sigur i mas aksesibel, e por bira un elemento importante den e ekonomia global.

## ICO
Un *initial coin offering* (ICO) ta un forma di *crowdfunding* (lit. "patrosinamentu") den kua un kompania òf organisashon (ku òf sin kriptovaluta komo su aktividat prinsipal) ta suministrá e públiko ku ficha digital (un forma di kriptovaluta) komo kambio di pago. Un término relashoná ta *token generation event* (TGE, lit. "evento di generashon di ficha"). Mayoria di ICO ta usa blockchain di Ethereum, parsialmentet debí na Ethereum su propiedat di *[[Blockchain#Smart contract|smart contract]]* (ERC-20).
Ryan Daniel Oduber

**Ryan Daniel Oduber** (☆ september 1972 na Aruba) ta un artista visual contemporaneo Arubiano.

## Biografia
Entre 1992 pa 1997, Ryan a studia diseño arkitectonico y di muebla (Bachelor) na Hogeschool voor de Kunsten Utrecht, y diseño grafico (MFA) na Sandberg Instituut, entre 2003 pa 2005 na Amsterdam. 

Na 1999, Ryan a cumpra su prome *Digital 8* camera despues di a ricibi un premio di arte, *Young Artist Award*, na e exhibicion Caribe Hulandes, "Arte 99" na Corsou. Asina, cu su prome camera ryan a cuminsa experimenta cu arte audiovisual. Desde 2000, ryan ta representa Aruba riba diferente exhibicion internacional for di bienal pa exhibicionnan colectivo.

Na 2011, Ryan a debuta como co-director di e pelicula cortico, *10 Ave Maria*, y como director di fotografia y editor pa e pelikula artistico cortico, *Muhe Frida*. E mesun aña, el a bira e prome recipiente di e premio nacional Juan Chabaya Lampe pa su contribucionnan cultural pa cu arte visual na Aruba. 

Su siguiente proyectonan ta inclui *Awa Brak* (2012) y *Kima Momo 58* (2012). Ademas di su practica artistico, ryan a traha komersialmente den diseño grafico y pelicula, el a colabora cu markanan internacional, manera Toyota, Adidas, y Nike. Ryan a dirigi, filma, y co-edita e documentario *Awa, Caminda tin Awa tin Bida* (2012) cu ta examina e rol di awa Na Aruba for di periodo pre-hitorico. E pelicula a contribui na conscientisacion publico di e dependencia historico di e isla riba agrikultura y recursonan di awa. 

## Filosofia artistico
E filosofia di Ryan ta centralisa riba e redifinicion di identidat Caribense pafo di e cuadronan Eurocentrico. E ta mira e individuo Caribense como forma pa migracion, fractura historico, y cultura hibrido en bes di solamente pa cuadronan Europeo postmoderno. Pa medio di arte, Ryan ta analisa con forsanan global, manera herencia colonial, globalisacion, tecnologia, y turismo tin interaccion cu realidatnan lokal di Aruba. Practica artistico ta wordo presente como un medio pa cuestiona narativo hereda, cubri division social, y articula un identidad crioyo pluriforme, resistente y constantemente den fluho entre su origen local y influencia externo.

## Exhibicion <small>(seleccion)</small>
### Duo
* **2020** - *Between Imagery and Body* cu Alydia Wever na Galerie23, Amsterdam, Hulanda

### Coleccion

* **2023** - *Textile Now* (duo colaboracion cu Alydia Wever) na Textile Museum, Tilburg, Hulanda

### Colectivo
* **2015** - *Kima Momo* (instalacion di video), UNOCA gallery, Aruba
* **2022** - *Dutch Caribbean STICUSA Art Edition* na Den Haag, Hulanda
* **2023** -  *Muhe Frida* (colaboracion Felix de Rooij y Alydia Wever), Felix de Rooij - Apocolypse
* **2025** -  18th International Triennial of Textile na Lodz, Polonia

## Link externo
* Caminda tin Awa tin Bida'' (2012) via Coleccion Aruba
Ogcocephalus corniger

***Ogcocephalus corniger*** ta un espesie ku ta pertenesé na e famia Ogcocephalidea. E espesie aki ta hañá na un profundidat entre 29 pa 230 meter den Oséano Atlántiko. *O. corniger* tin un largura máksimo publiká di 23,0 centimeter.
Stelchi blou

**Stelchi blou** (*Chromis cyanea*) ta un espesie di ladronchi (Pomacentridae) denter e supfamia Pomacentrinae.
Gobi nanishi blou

**Gobi nanishi blou** (*Coryphopterus lipernes*) ta un espesie di piská di e klase Actinopterygii denter e famia gobi (Gobiidea).
Supermerkado Vreugdenhil

**Supermerkado Vreugdenhil** ta un supermerkado situá na Kòrsou, den bario di Dominguito di Willemstad. Fundá na 1931, e ta konsiderá e supermerkado di mas bieu ku ta operando kontinuamente riba e isla.

## Historia
E promé tienda di Vreugdenhil a habri na 1931 riba De Ruyterkade na Willemstad. Fundadó tabata Frans Vreugdenhil, un hulandes ku a establesé su mes na Kòrsou den añanan 1920, despues di a pasa vários aña den navegashon riba laman grandi ku Koninklijke Nederlandsche Stoomboot-Maatschappij (KNSM). 

Inisialmente, Vreugdenhil a kuminsá ku un agensia ku ta bende artíkulonan tékniko i material marino. Solamente despues, el a hasi e transishon pa e sektor di komestibel, respondiendo na e demanda lokal pa produkto di uso diario.

Un elemento inovativo pa e tempu ei tabata e introdukshon di e konsepto di self-service (*cash & carry*), kaminda klientenan por selekshoná nan mes produkto, un método ku despues a bira mas komún.

## Ekspanshon i diversifikashon
Durante añanan 1950 i 1960, e kompania a ekspandé su aktividatnan ku varios lokalidat den Willemstad, inklusivamente tiendanan na Marie Pampoen, Ansinghstraat, Colon na Otrobanda i un supermerkado sentral na Dominguito. Na 1969, e tienda di Ansinghstraat a wòrdu destruí durante e disturbionan di Trinta di Mei.

Banda di benta detayista, Vreugdenhil a desaroyá un aktividat fuerte komo mayorista, suministrando hotèl, restorant, institushon públiko i tiendanan di konveniensia. E kompania a establesé tambe un departamentu spesialisá den suministro di barku, ku tabata proveé i entrega provishon i otro material na e barkunan den haf. 

Fuera di Kòrsou, Vreugdenhil a establesé e supsidiario Aruba Distributors, ku enfoke riba benta por mayor di produktonan alimentisio na Aruba.

## Reorganisashon i konsolidashon
Komo siguiente generashon, Karel E. Vreugdenhil (1941-2024), yu di Frans Vreugdenhil, a tuma e liderato di e empresa. Durante añanan 1990, e kompania a pasa pa un proseso di reorganisashon. Na 1991, aktividatnan ku no tabata direktamente relashoná ku e rama di komestibel a wòrdu deskontinuá, i e empresa a konsolidá su operashonnan rònt di komèrsio por mayor i detai den komestibel. Den e mesun periodo, e kompania a hasi invershonnan den logistika, sistema di kòmpiuter i fasilidatnan interno, inklusivamente un tayer pa mantenshon di vehíkulonan i motornan pafó di e empresa.

E strategia aki a resultá den un enfoke riba un lokalidat sentral na Dominguito, i den e fortifikashon di e konsepto di cash & carry.

## Posishon i maneho aktual
Supermerkado Vreugdenhil a keda un negoshi di famia, awendia manehá pa e di tres generashon. E kompania ta operá aktualmente ku un tim di mas o ménos 100 empleado i ta sirbi un parti importante di e merkado lokal. Ademas, e supermerkado ta mantené un servisio di bus grátis pa i for di tur akomodashon turístiko na Jan Thiel i Seaquarium inkluso e marinanan.

Apesar di retonan ekonómiko den sierto periodo, e gerensia a indiká kontinuamente optimismo riba e futuro, ku un énfasis riba reinvershon, modernisashon i e importansia di kondishonnan faborabel pa negoshinan lokal.
Sheú

**Seú** òf **Tjamba Pretoe** (*Pomacanthus paru*) ta un espesie di piská for di famia Pomacanthidae. E espesie ta un piská di ref di koral ku ta krese pokopoko.
Djindja

**Djindja** (*Diodon holocanthus*) ta un espesie di piská for di e famia Diodontidea. E nòmber sientífiko di e espesie a keda publiká na 1758 pa Linnaeus den e di dies edishon di Systema naturae.
Osaira Muyale

**Osaira Aleida Maria Muyale** (☆ 7 di januari 1964 na Nassaustraat, Aruba) ta un artista visual contemporaneo di Aruba.

## Biografia
Osaira a lanta den un famia catolico cu tres ruman homber. Mientras su rumannan a bira empresario, Osaira a sigui su trayectorio den arte visual.

Su mama, Euphemia Maria Cornelia van Heusden (1940) naci na Amsterdam y a lanta na Heemstede, tabata un empresario y un sobrebibiente di Segundo Guera Mundial. Osaira su tata, Tito Muyale (1940-1986), a studia arkitectura na Hogere Technische School (Den Bosch) entre 1956 pa 1960. Osaira su mayornan a muda pa Aruba despues di a casa na Hulanda, kaminda e tata a establece su mes como un arkitecto y empresario.

Muyale su antepasadonan paternal tabata refugiado cristian di Serhal, Libanon. Na 1898 nan a imigra pa estado Falcón na Venezuela, despues pa Corsou y finalmente a establece nan mes na Aruba.

Osaira a atende varios tayer na Ateliers '89 pa Jos Howeling y Elvis López. Siguientemente a studia na Gerrit Rietveld Academie (propedeuse) na Amsterdam entre 1990 pa 1992.

## Obra
Osaira su obranan ta consisti di fragmentonan di experencia interno, memoria, y aspectonan di identidad, cu e ta combina den auto-potret reconstrui.

Osaira su obra ta enfoca auto-examinacion y memorianan di hubentud, sin mustra un auto-imagen idealisa of narcista. Su potretnan ta evita un semehansa literal y en cambio ta enfatisa estadonan interno y presencia psicologico. E obranan ta invita e mirado, cu imagen visualmente atractivo, pa explora di cerca e capanan di nificacion.

### Coleccion <small>(seleccion)</small>
* *Mystery of the Soul* (1995)
* *El Silencio* (1997)
* *Ilusion* (1999)
* *I Never promised you a rose garden* (2001)

## Exhibicion <small>(seleccion)</small>
* **1997** - *El Silencio* na Havana Bienial 6, Cuba
* **2015** - *[[Cabaynan blauw]]* na  Paardenbaai, Oranjestad, Aruba
Wereldmuseum Amsterdam

E **Wereldmuseum Amsterdam** (konosí komo e *Tropenmuseum* entre 1950 i 2023) ta un museo etnográfiko hulandes riba Linnaeusstraat na Amsterdam. Fundá na 1864 komo e Koloniaal Museum ("Museo Kolonial"), e museo ta kontené un kolekshon ekstenso di ophetonan etnográfiko di regionnan tropikal i suptropikal, ku un énfasis riba teritorionan anteriormente hulandes. Te ku 2014, e museo tabata parti di e Koninklijk Instituut voor de Tropen; awendia e ta forma parti di Nationaal Museum van Wereldculturen.

E Museo Kolonial a wòrdu fundá na Haarlem na 1864 pa Frederik Willem van Eden i tabata alohá den Paviljoen Welgelegen na 1871. Van Eden tabata direktor di tantu Museo Kolonial komo Museum voor Kunstnijverheid te na 1901. Pa motibu di falta di espasio, a disidí di funda un museo nobo na Amsterdam, ouspisiá dor di Vereniging Koloniaal Instituut.